CELEX: 52019PC0471
Language: hr
Date: 2019-10-14
Title: Prijedlog PROVEDBENE ODLUKE VIJEĆA o mehanizmu naknade državi članici čiji je nacionalni član izabran za predsjednika Eurojusta

EUROPSKA KOMISIJA
            Bruxelles, 14.10.2019.
            COM(2019) 471 final
            2019/0224(NLE)
            Prijedlog
            PROVEDBENE ODLUKE VIJEĆA
            o mehanizmu naknade državi članici čiji je nacionalni član izabran za predsjednika Eurojusta
            
               
         
         
            
               OBRAZLOŽENJE
            
            
               U skladu s člankom 12. Uredbe (EU) 2018/1727 Europskog parlamenta i Vijeća od 14. studenoga 2018. o Agenciji Europske unije za suradnju u kaznenom pravosuđu (Eurojust) te zamjeni i stavljanju izvan snage Odluke Vijeća 2002/187/PUP
                  1
                („Uredba o Eurojustu”) Vijeće do 12. prosinca 2019. na prijedlog Komisije provedbenim aktima utvrđuje mehanizam naknade državi članici čiji je nacionalni član izabran za predsjednika Eurojusta. U skladu s člankom 11. stavkom 7. Uredbe o Eurojustu država članica može, kada je njezin nacionalni član izabran za predsjednika, uputiti drugu odgovarajuće kvalificiranu osobu kako bi za trajanja mandata nacionalnog člana kao predsjednika ojačala nacionalni ured.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Uredba o Eurojustu donesena je 14. studenoga 2018. U skladu s njezinim člankom 12. stavcima 1. i 2. Komisija bi trebala predložiti mehanizam utvrđivanja naknade državi članici ako je nacionalni član te države članice izabran za predsjednika Eurojusta. U skladu s tom uredbom dotična država članica mora zatražiti naknadu od Kolegija Eurojusta i obrazložiti potrebu za jačanjem svojeg nacionalnog ureda na temelju povećanog radnog opterećenja.
               
               
                  Cilj je mehanizma naknade poduprijeti dotičnu državu članicu kada je njezin nacionalni član izabran za predsjednika, a odgovarajući nacionalni ured treba ojačati kako bi ispunio svoje zadaće. 
               
            
            
               •Dosljednost s postojećim odredbama politike u određenom području
            
            
               Člankom 85. Ugovora o funkcioniranju Europske unije (UFEU) predviđa se da Eurojust treba urediti uredbom donesenom u skladu s redovnim zakonodavnim postupkom. Jedan je od ciljeva Uredbe o Eurojustu jačanje operativnih funkcija Eurojusta smanjenjem administrativnog opterećenja nacionalnih članova. Uloga predsjednika uključivat će više upravljačkih i administrativnih zadaća te mu stoga neće biti jednostavno u potpunosti se usredotočiti na operativna pitanja. Stoga je uvedena mogućnost da dotična država članica u Eurojust uputi drugu odgovarajuće kvalificiranu osobu, za koju bi se toj državi članici trebala isplaćivati naknada u skladu s relevantnim pravilima. 
            
            
               Komisija ovim prijedlogom izvršava svoju pravnu obvezu na temelju članka 12. stavka 1. Uredbe o Eurojustu. Prijedlog je stoga u skladu s postojećim odredbama politike u tom području.
            
            
               •Dosljednost u odnosu na druge politike Unije
            
            
               Ovaj je prijedlog u skladu s politikama i zakonodavnim radom Unije s ciljem uspostavljanja područja slobode, sigurnosti i pravde, kako je utvrđeno u glavi V. UFEU-a, uključujući načelo uzajamnog priznavanja. To je načelo ključno u području pravosudne suradnje u kaznenim stvarima.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Prijedlog se temelji na članku 12. Uredbe o Eurojustu.
               
            
            
               •Supsidijarnost (za neisključivu nadležnost) 
            
            
               U skladu s člankom 12. Uredbe o Eurojustu Komisija ima pravnu obvezu podnijeti prijedlog za utvrđivanje mehanizma naknade. Ovaj je prijedlog nužan kako bi se osiguralo da država članica čiji je nacionalni član izabran može zatražiti takvu naknadu u slučajevima utvrđenima Uredbom o Eurojustu.
            
            
               •Proporcionalnost
            
            
               Prijedlog je ograničen na ono što je nužno za postizanje predloženih ciljeva te je stoga u skladu s načelom proporcionalnosti. Ovaj je prijedlog izravno povezan s provedbom Uredbe o Eurojustu. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
         
         
            
               
                  Ovaj se prijedlog odnosi na obvezu Komisije u skladu s člankom 12. Uredbe o Eurojustu. S obzirom na njegov sadržaj, Komisija nije utvrdila potrebu za ex post evaluacijom, savjetovanjem s dionicima ili procjenom učinka. 
               
            
            
               4.UTJECAJ NA PRORAČUN
            
            
               
                  U skladu s člankom 12. stavkom 4. Uredbe o Eurojustu troškovi mehanizma naknade na teret su proračuna Eurojusta.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Zbog prirode ove mjere nema potrebe za provedbom.
               
            
            
               •Detaljno obrazloženje posebnih odredbi prijedloga
            
            
               
                  Članak 1., u kojem se utvrđuje opći okvir mehanizma naknade, odnosi se na zahtjev za naknadu i rok u kojem se taj zahtjev može uputiti Eurojustu.
               
               
                  Članak 2. sadržava dodatne pojedinosti o odlučivanju u Kolegiju.
               
               
                  Članak 3. odnosi se na izračun iznosa naknade koja se može isplaćivati.
               
               
                  Člankom 4. uređuje se stupanje na snagu provedbene odluke Vijeća.
               
               
            
            
               2019/0224 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o mehanizmu naknade državi članici čiji je nacionalni član izabran za predsjednika Eurojusta
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu (EU) 2018/1727 Europskog parlamenta i Vijeća od 14. studenoga 2018. o Agenciji Europske unije za suradnju u kaznenom pravosuđu (Eurojust) te zamjeni i stavljanju izvan snage Odluke Vijeća 2002/187/PUP
                  2
               , a posebno njezin članak 12.,
            
            
               uzimajući u obzir prijedlog Europske komisije,
            
         
         
            
               budući da:
            
            
               (1)Nacionalni član izabran za predsjednika Eurojusta imat će dodatne funkcije predsjednika u skladu s Uredbom (EU) 2018/1727 i poslovnikom Eurojusta.
            
            
               (2)Izvršavanje funkcija predsjednika utjecat će na radno opterećenje zamjenika i pomoćnika iz države članice čiji je nacionalni član izabran za predsjednika, pa dotična država članica može odlučiti uputiti drugu odgovarajuće kvalificiranu osobu kako bi ojačala nacionalni ured za vrijeme trajanja mandata predsjednika.
            
            
               (3)Člankom 11. stavkom 7. Uredbe (EU) 2018/1727 predviđeno je da u slučajevima upućivanja dodatne osobe dotična država članica ima pravo zatražiti naknadu.
            
            
               (4)Mehanizmom naknade trebalo bi osigurati da se prema nacionalnom članu izabranom za predsjednika i dodatnoj osobi koju je uputila dotična država članica postupa na jednak način u pogledu stvarne naknade za troškove života i druge povezane troškove,
            
            
               DONIJELO JE OVU ODLUKU: 
            
            
               Članak 1.
            
            
               1.Država članica čiji je nacionalni član izabran za predsjednika Eurojusta, koja je iz tog razloga uputila drugu osobu u svoj nacionalni ured te koja na temelju članka 11. stavka 7. Uredbe (EU) 2018/1727 ima pravo podnijeti zahtjev za naknadu Kolegiju Eurojusta mora u svoj zahtjev uključiti sljedeće informacije:
            
            
               (a)svoju odluku o upućivanju te osobe;
            
            
               (b)opravdanost potrebe za jačanjem svojeg nacionalnog ureda uslijed povećanog radnog opterećenja;
            
            
               (c)podatke o bruto mjesečnom iznosu nacionalne plaće upućene osobe;
            
            
               (d)pojedinosti o svim troškovima života i drugim povezanim troškovima koji se upućenoj osobi nadoknađuju na temelju nacionalnog prava;
            
            
               (e)pojedinosti o računu na koji treba isplaćivati naknadu.
            
            
               2.Dotična država članica zahtjev za naknadu šalje Kolegiju Eurojusta u roku od šest mjeseci od upućivanja te osobe.
            
            
            
               Članak 2.
            
            
               1.Kolegij Eurojusta odlučuje o dodjeli naknade u razumnom roku. 
            
            
               2.Dotična država članica ima pravo na naknadu sve dok je njezin nacionalni član predsjednik i tijekom trajanja upućivanja dotične osobe. 
            
            
               Članak 3.
            
            
               1.U skladu s člankom 12. stavkom 3. Uredbe (EU) 2018/1727 Eurojust dotičnoj državi članici nadoknađuje sljedeće:
            
         
         
            
               (a)50 % bruto mjesečnog iznosa nacionalne plaće upućene osobe; i
            
            
               (b)troškove života i druge povezane troškove koje dotična država članica stvarno snosi u vezi s upućenom osobom. 
            
            
               2.Troškovi iz stavka 1. točke (b) nadoknađuju se samo ako upućena osoba na temelju nacionalnog prava ostvaruje pravo na vrstu naknada ili isplata koje odgovaraju troškovima, a koje su po svojoj prirodi usporedive s onima utvrđenima u Prilogu VII. Pravilniku o osoblju za dužnosnike Europske unije („Pravilnik o osoblju”)
                  3
               , kao što su: obiteljske naknade, naknada za život u inozemstvu, povrat troškova povezanih s preuzimanjem dužnosti, uključujući naknadu za nastanjenje, naknadu za preseljenje, putne troškove, troškove selidbe, dnevnice. 
            
            
               3.Eurojust dotičnoj državi članici isplaćuje naknadu u skladu s uvjetima i financijskim ograničenjima primjenjivima u toj državi članici. Ona ni u kojem slučaju ne smije biti viša od najviših iznosa naknada ili nadoknada za troškove kako su utvrđeni u Prilogu VII. Pravilniku o osoblju.
            
            
               Članak 4.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 295, 21.11.2018., str. 138.
               
               
                  
                     (2)
                  
                        SL L 295, 21.11.2018., str. 138.
               
               
                  
                     (3)
                  
                        Utvrđen Uredbom Vijeća (EEZ, Euratom, EZUČ) br. 259/68 od 29. veljače 1968. (SL L 56, 4.3.1968.).